Afta di two diez,
Jesus lef fahn deh ahn gaan dah Galilee lan,
bikaaz Jesus ihnself wehn seh dehn no gwain rispek wan prafit iina fi him uon kontry.
Wen Jesus get dah Galilee,
di pipl dem welkom im,
bikaaz dehn wehn gaan dah di Paasuova selibrieshan tu,
ahn dehn wehn si aala weh ihn wende du deh.
Afta dat,
Jesus gaan bak dah Cana weh deh iina Galilee,
weh paat ihn wehn ton waata iina wain.
Wel,
wan govament ofishal,
weh wehn liv dah Capernaum,
wehn gat wan son weh wehn sik bad.
Wen ihn hier seh Jesus wehn kom dah Galilee fahn Judea,
ihn gaan dah Cana ahn beg im haad fi kom,
kom kyuor ihn son,
bikaaz ihn wende pan dai'in.
Den Jesus seh tu im,
“Ay,
pipl!
Ongl if unu si som mirakl ahn wandaz unu gwain biliiv?”
Den di ofishal tel Jesus,
“Saar,
hory kom bifuor mi likl bwai ded no.”
Jesus seh tu im,
“Gwaan man,
yo son don get beta now.”
Ahn di man biliiv weh Jesus tel im,
ahn staat out fi go huom.
Ahn az di man wehn gwain dong weh ihn liv,
ihn sorvant dem bok'im op ahn tel im seh ihn likl bwai get beta.
Di ofishal aks dem dah weh taim egzakly ihn pikniny wehn staat get beta,
ahn dehn tel im,
“Bout one aklak yestideh iivnin di fiiva gaan.”
Den di likl bwai pupa memba seh dah wehn di siem taim wen Jesus wehn tel im,
“Yo son don get beta now.”
So den,
di man ihnself ahn evrybady iina ihn hous wehn chros iina Jesus.
Now dis dah wehn di sekant mirakl weh Jesus wehn du afta ihn kom fahn Judea ahn gaan bak dah Galilee.